b'\n_START_ARTICLE_\nMeningit\xc4\x83\n_START_SECTION_\nCaracteristici clinice\n_START_PARAGRAPH_\n\xc3\x8en cazul adul\xc8\x9bilor, cel mai frecvent simptom de meningit\xc4\x83 este durerea de cap sever\xc4\x83, care se produce \xc3\xaen aproape 90% din cazurile de meningit\xc4\x83 bacterian\xc4\x83, urmat de rigiditatea cervical\xc4\x83 (incapacitatea de a \xc3\xaenclina capul \xc3\xaenainte din cauza \xc3\xaen\xc8\x9bepenirii mu\xc8\x99chilor cefei \xc8\x99i a tensiunii musculare sporite). \xc3\x8en general, prezen\xc8\x9ba concomitent\xc4\x83 a urm\xc4\x83toarelor trei semne este specific\xc4\x83 bolii: rigiditate cervical\xc4\x83, febr\xc4\x83 subit\xc4\x83 \xc8\x99i stare mintal\xc4\x83 alterat\xc4\x83; totu\xc8\x99i, cele trei semne nu se manifest\xc4\x83 \xc3\xaempreun\xc4\x83 dec\xc3\xa2t \xc3\xaen 44\xe2\x80\x9346% din cazurile de meningit\xc4\x83 bacterian\xc4\x83. Dac\xc4\x83 niciunul dintre cele trei semne nu este prezent, probabilitatea de meningit\xc4\x83 este extrem de redus\xc4\x83. Alte semne asociate frecvent meningitei includ fotofobia (intoleran\xc8\x9ba la lumin\xc4\x83 puternic\xc4\x83) \xc8\x99i fonofobia (intoleran\xc8\x9ba la zgomot puternic). Adesea, copiii mici nu prezint\xc4\x83 simptomele men\xc8\x9bionate mai sus, ci doar o stare de iritabilitate, \xc3\xaenso\xc8\x9bit\xc4\x83 de o stare general\xc4\x83 deteriorat\xc4\x83. Fontanela (moalele capului) se poate inflama \xc3\xaen cazul nou-n\xc4\x83scu\xc8\x9bilor cu v\xc3\xa2rsta sub 6\xc2\xa0luni. Alte simptome care deosebesc meningita de alte boli mai pu\xc8\x9bin grave \xc3\xaen cazul copiilor sunt: durere la nivelul membrelor inferioare, extremit\xc4\x83\xc8\x9bile reci \xc8\x99i anomalii ale culorii pielii._NEWLINE_Rigiditatea cervical\xc4\x83 se manifest\xc4\x83 \xc3\xaen 70% din cazurile de meningit\xc4\x83 bacterian\xc4\x83 \xc3\xaen r\xc3\xa2ndul adul\xc8\x9bilor. Alte semne ale meningismului includ prezen\xc8\x9ba semnului Kernig sau a semnului Brudzinski. Pentru depistarea semnului Kernig, pacientul trebuie s\xc4\x83 se afle \xc3\xaen decubit, cu coapsele \xc8\x99i genunchii \xc3\xaendoi\xc8\x9bi la 90\xc2\xa0de grade. \xc3\x8en cazul persoanelor cu semn Kernig pozitiv, durerea limiteaz\xc4\x83 extensia pasiv\xc4\x83 a genunchilor. Semnul Brudzinski pozitiv const\xc4\x83 \xc3\xaen flectarea cefei care produce flexia involuntar\xc4\x83 a coapselor \xc8\x99i genunchilor. De\xc8\x99i semnul Kernig \xc8\x99i semnul Brudzinski sunt utilizate frecvent pentru stabilirea diagnosticului de meningit\xc4\x83, sensibilitatea acestor teste este limitat\xc4\x83. Totu\xc8\x99i, acestea au o specificitate ridicat\xc4\x83 \xc3\xaen cazul meningitei, manifest\xc3\xa2ndu-se rareori \xc3\xaen alte boli. Un alt test, de accentuare a durerii de cap prin mi\xc8\x99care brusc\xc4\x83, ajut\xc4\x83 la stabilirea diagnosticului de meningit\xc4\x83 \xc3\xaen cazul persoanelor cu febr\xc4\x83 \xc8\x99i cefalee. Pacientului i se cere s\xc4\x83 \xc3\xae\xc8\x99i roteasc\xc4\x83 rapid capul pe plan orizontal; dac\xc4\x83 mi\xc8\x99carea nu accentueaz\xc4\x83 durerea de cap, probabilitatea ca acesta s\xc4\x83 sufere de meningit\xc4\x83 este sc\xc4\x83zut\xc4\x83._NEWLINE_Meningita provocat\xc4\x83 de bacteria Neisseria meningitidis (cunoscut\xc4\x83 sub denumirea de \xe2\x80\x9emeningit\xc4\x83 meningococic\xc4\x83\xe2\x80\x9d) poate fi deosebit\xc4\x83 de alte forme de meningit\xc4\x83 prin faptul c\xc4\x83 poate debuta cu purpur\xc4\x83, cu evolu\xc8\x9bie rapid\xc4\x83. Purpura este o erup\xc8\x9bie de pete ro\xc8\x99ii, mici, neregulate, hemoragice (\xe2\x80\x9epete\xc8\x99ii\xe2\x80\x9d) \xc3\xaen zona toracelui, pe membrele inferioare, membranele mucoase, conjunctiv\xc4\x83 \xc8\x99i (ocazional) pe palme sau pe t\xc4\x83lpi. Leziunile nu \xc3\xae\xc8\x99i schimb\xc4\x83 culoarea, ro\xc8\x99ea\xc8\x9ba nedisp\xc4\x83r\xc3\xa2nd prin ap\xc4\x83sare cu degetul sau cu un pahar din sticl\xc4\x83. De\xc8\x99i purpura nu este neap\xc4\x83rat prezent\xc4\x83 \xc3\xaen cazul meningitei meningococice, simptomul este caracteristic acestei boli; totu\xc8\x99i, poate ap\xc4\x83rea \xc3\xaen cazul meningitei provocate de alte bacterii. Alte simptome care pot oferi indicii privind cauza meningitei sunt cele care \xc3\xaenso\xc8\x9besc boala \xe2\x80\x9em\xc3\xa2n\xc4\x83-gur\xc4\x83-picior\xe2\x80\x9d \xc8\x99i herpesul genital, ambele afec\xc8\x9biuni fiind asociate cu diverse forme de meningit\xc4\x83 viral\xc4\x83.\n_START_SECTION_\nComplica\xc8\x9bii \xc3\xaen faza ini\xc8\x9bial\xc4\x83\n_START_PARAGRAPH_\n\xc3\x8en faza ini\xc8\x9bial\xc4\x83 a bolii pot ap\xc4\x83rea \xc8\x99i alte probleme care pot necesita tratamente specifice \xc8\x99i care, \xc3\xaen unele cazuri, pot indica o gravitate mai mare a bolii sau un prognostic mai pesimist. Infec\xc8\x9bia poate declan\xc8\x99a o stare septic\xc4\x83, sindromul de r\xc4\x83spuns inflamator sistemic sau sc\xc4\x83derea tensiunii arteriale, accelerarea ritmului cardiac, temperatur\xc4\x83 corporal\xc4\x83 ridicat\xc4\x83 sau neobi\xc8\x99nuit de sc\xc4\x83zut\xc4\x83 \xc8\x99i accelerarea ritmului respira\xc8\x9biei. \xc3\x8en faza de \xc3\xaenceput a bolii se poate produce o sc\xc4\x83dere puternic\xc4\x83 a tensiunii arteriale, \xc3\xaendeosebi, dar nu exclusiv \xc3\xaen cazul meningitei meningococice; aceasta poate determina irigarea insuficient\xc4\x83 a altor organe. Coagularea intravascular\xc4\x83 diseminat\xc4\x83, activarea excesiv\xc4\x83 a coagul\xc4\x83rii, poate obstruc\xc8\x9biona fluxul sangvin c\xc4\x83tre organe, cresc\xc3\xa2nd \xc3\xaen mod paradoxal riscul de hemoragie. \xc3\x8en cazul meningitei meningococice se poate produce cangrenarea membrelor. Infec\xc8\x9biile cu meningococ \xc8\x99i pneumococ severe pot provoca hemoragii la nivelul glandelor suprarenale, determin\xc3\xa2nd sindromul Waterhouse-Friderichsen, care este adesea letal._NEWLINE_\xc8\x9aesutul cerebral se poate inflama, presiunea din interiorul craniului poate cre\xc8\x99te, iar inflamarea creierului poate provoca hernierea acestuia la baza craniului. Acest fapt se caracterizeaz\xc4\x83 prin sc\xc4\x83derea nivelului de con\xc8\x99tien\xc8\x9b\xc4\x83, pierderea reflexului pupilar fotomotor \xc8\x99i adoptarea unei posturi anormale. De asemenea, inflamarea \xc8\x9besutului cerebral poate obstruc\xc8\x9biona fluxul normal de lichid cefalorahidian \xc3\xaen zona creierului (hidrocefalie). Convulsiile pot ap\xc4\x83rea din diverse motive; \xc3\xaen cazul copiilor, convulsiile sunt frecvente \xc3\xaen fazele de \xc3\xaenceput ale meningitei (\xc3\xaen 30% din cazuri), f\xc4\x83r\xc4\x83 a indica neap\xc4\x83rat cauza bolii. Convulsiile pot fi rezultatul presiunii ridicate \xc8\x99i inflam\xc4\x83rii \xc8\x9besutului cerebral. Convulsiile focale (convulsii care implic\xc4\x83 un membru sau o parte a corpului), convulsiile persistente, cele cu manifestare t\xc3\xa2rzie \xc8\x99i cele dificil de controlat cu medicamente indic\xc4\x83 un prognostic pe termen lung mai rezervat._NEWLINE_Inflamarea meningelui poate provoca anomalii ale nervilor cranieni, un grup de nervi cu originea \xc3\xaen trunchiul cerebral care asigur\xc4\x83 inerva\xc8\x9bia capului \xc8\x99i a g\xc3\xa2tului \xc8\x99i care controleaz\xc4\x83, printre altele, motilitatea ocular\xc4\x83, mu\xc8\x99chii fe\xc8\x9bei \xc8\x99i auzul. Simptomele vizuale \xc8\x99i pierderea auzului pot persista dup\xc4\x83 \xc3\xaencheierea unui episod de meningit\xc4\x83. Inflamarea creierului (encefalit\xc4\x83) sau a vaselor de s\xc3\xa2nge din creier (vasculit\xc4\x83 cerebral\xc4\x83), precum \xc8\x99i formarea de cheaguri de s\xc3\xa2nge \xc3\xaen vene (tromboz\xc4\x83 venoas\xc4\x83 cerebral\xc4\x83), pot provoca st\xc4\x83ri de sl\xc4\x83biciune, pierderea sensibilit\xc4\x83\xc8\x9bii sau anomalii ale mi\xc8\x99c\xc4\x83rilor sau func\xc8\x9biilor p\xc4\x83r\xc8\x9bilor corpului inervate de nervii care \xc3\xae\xc8\x99i au r\xc4\x83d\xc4\x83cina \xc3\xaen zona afectat\xc4\x83 a creierului.\n_START_SECTION_\nCauze\n_START_PARAGRAPH_\nDe obicei, meningita este cauzat\xc4\x83 de o infec\xc8\x9bie cu microorganisme. Majoritatea infec\xc8\x9biilor se datoreaz\xc4\x83 virusurilor, urmate cel mai frecvent de infec\xc8\x9biile cu bacterii, fungi \xc8\x99i protozoare. De asemenea, poate fi provocat\xc4\x83 de diverse cauze neinfec\xc8\x9bioase. Termenul meningit\xc4\x83 aseptic\xc4\x83 se refer\xc4\x83 la cazurile de meningit\xc4\x83 \xc3\xaen care nu se poate demonstra infec\xc8\x9bia bacterian\xc4\x83. Acest tip de meningit\xc4\x83 este de obicei provocat de virusuri, dar poate ap\xc4\x83rea \xc8\x99i din cauza unor infec\xc8\x9bii bacteriene care au fost deja tratate par\xc8\x9bial, c\xc3\xa2nd bacteriile dispar din meninge, sau agen\xc8\x9bii patogeni infecteaz\xc4\x83 un spa\xc8\x9biu adiacent meningelui (de exemplu sinuzit\xc4\x83). Endocardita (o infec\xc8\x9bie a valvelor cardiace cu difuzia unor mici grupuri de bacterii \xc3\xaen circula\xc8\x9bia sanguin\xc4\x83) poate provoca meningit\xc4\x83 aseptic\xc4\x83. Meningita aseptic\xc4\x83 poate fi, de asemenea, rezultatul infec\xc8\x9biei cu spirochete, un tip de bacterii care includ Treponema pallidum (cauza sifilisului) \xc8\x99i Borrelia burgdorferi (cunoscut\xc4\x83 prin faptul c\xc4\x83 provoac\xc4\x83 boala Lyme). Meningita poate fi \xc3\xaent\xc3\xa2lnit\xc4\x83 \xc3\xaen malaria cerebral\xc4\x83 (malarie care infecteaz\xc4\x83 creierul) sau meningita amibian\xc4\x83, o meningit\xc4\x83 produs\xc4\x83 de infec\xc8\x9bia cu amibe precumNaegleria fowleri, contractat\xc4\x83 din surse de ap\xc4\x83 dulce.\n_START_SECTION_\nVirusuri\n_START_PARAGRAPH_\nVirusurile care provoac\xc4\x83 meningit\xc4\x83 includ enterovirusuri, virusul Herpes simplex de tip 2 (\xc8\x99i mai pu\xc8\x9bin frecvent de tip 1), virusul Varicella zoster (cunoscut prin faptul c\xc4\x83 provoac\xc4\x83 v\xc4\x83rsat de v\xc3\xa2nt \xc8\x99i zona zoster), virusul urlian, HIV \xc8\x99i VCML.\n_START_SECTION_\nFungi\n_START_PARAGRAPH_\nExist\xc4\x83 un num\xc4\x83r de factori de risc pentru meningita fungic\xc4\x83, inclusiv utilizarea medicamentelor imunosupresoare (cum ar fi terapia de dup\xc4\x83 transplantul de organe), HIV/SIDA, \xc8\x99i pierderea imunit\xc4\x83\xc8\x9bii asociat\xc4\x83 cu \xc3\xaenaintarea \xc3\xaen v\xc3\xa2rst\xc4\x83. Este mai pu\xc8\x9bin frecvent\xc4\x83 la cei cu sistem imunitar normal dar a ap\xc4\x83rut prin medica\xc8\x9bie contaminat\xc4\x83. Debutul simptomelor este de obicei treptat, cu dureri de cap \xc8\x99i febr\xc4\x83 prezente cu cel pu\xc8\x9bin dou\xc4\x83 s\xc4\x83pt\xc4\x83m\xc3\xa2ni \xc3\xaenaintea diagnosticului. Cea mai frecvent\xc4\x83 form\xc4\x83 de meningit\xc4\x83 fungic\xc4\x83 este meningita criptococic\xc4\x83 provocat\xc4\x83 de Cryptococcus neoformans. \xc3\x8en Africa, se estimeaz\xc4\x83 c\xc4\x83 meningita criptococic\xc4\x83 este cauza cea mai frecvent\xc4\x83 a meningitei  \xc8\x99i reprezint\xc4\x83 20\xe2\x80\x9325% dintre decesele legate de SIDA \xc3\xaen Africa. Al\xc8\x9bi agen\xc8\x9bi fungici frecven\xc8\x9bi includ specii de Histoplasma capsulatum, Coccidioides immitis, Blastomyces dermatitidis \xc8\x99i Candida.\n_START_SECTION_\nParazi\xc8\x9bi\n_START_PARAGRAPH_\nCauza parazitar\xc4\x83 este deseori preconizat\xc4\x83 c\xc3\xa2nd exist\xc4\x83 o predominan\xc8\x9b\xc4\x83 a eozinofile (un tip de globule albe ale s\xc3\xa2ngelui) \xc3\xaen LCR. Parazi\xc8\x9bii implica\xc8\x9bi cel mai frecvent sunt Angiostrongylus cantonensis, Gnathostoma spinigerum, Schistosoma, \xc8\x99i, de asemenea, afec\xc8\x9biuni precum cisticercoza, toxocariaza, infec\xc8\x9bia cu baylisascaris, paragonimiaza \xc8\x99i un num\xc4\x83r de infec\xc8\x9bii mai rare \xc8\x99i tulbur\xc4\x83ri neinfec\xc8\x9bioase.\n_START_SECTION_\nMeningita neinfec\xc8\x9bioas\xc4\x83\n_START_PARAGRAPH_\nMeningita poate ap\xc4\x83rea ca rezultat al mai multor cauze neinfec\xc8\x9bioase: r\xc4\x83sp\xc3\xa2ndirea cancerului la meninge (meningita malign\xc4\x83 sau neoplazic\xc4\x83) \xc8\x99i anumite medicamente (\xc3\xaen principal medicamente anti-inflamatorii nesteroidiene, antibiotice \xc8\x99i imunoglobuline intravenoase). De asemenea, poate fi provocat\xc4\x83 de mai multe afec\xc8\x9biuni inflamatorii, cum sunt sarcoidoza(denumit\xc4\x83 \xc3\xaen acest caz neurosarcoidoz\xc4\x83), tulbur\xc4\x83ri ale \xc8\x9besutului conjunctiv, cum este lupusul eritematos sistemic \xc8\x99i unele forme de vasculit\xc4\x83 (tulbur\xc4\x83ri inflamatorii ale peretelui vasului de s\xc3\xa2nge), cum este boala Beh\xc3\xa7et.Chisturile epidermoide \xc8\x99i chisturile dermoide pot provoca meningit\xc4\x83 prin eliberarea unui material cu ac\xc8\x9biune iritant\xc4\x83 la nivelul spa\xc8\x9biului subarahnoidian. Meningita Mollaret este un sindrom de episoade recurente de meningit\xc4\x83 aseptic\xc4\x83; se consider\xc4\x83 c\xc4\x83 este provocat\xc4\x83 de virusul herpes simplex de tip 2. Rareori, migrena poate provoca meningit\xc4\x83, dar acest diagnostic este stabilit de obicei numai dup\xc4\x83 ce au fost eliminate alte cauze.\n_START_SECTION_\nMecanism\n_START_PARAGRAPH_\nMeningele este format din trei membrane care, \xc3\xaempreun\xc4\x83 cu lichidul cefalorahidian, cuprind \xc8\x99i protejeaz\xc4\x83 creierul \xc8\x99i m\xc4\x83duva spin\xc4\x83rii (sistemul nervos central). Pia mater este o membran\xc4\x83 impermeabil\xc4\x83 foarte delicat\xc4\x83, care ader\xc4\x83 ferm la suprafa\xc8\x9ba creierului, urm\xc3\xa2nd toate contururile minore. Membrana arahnoid\xc4\x83 (denumit\xc4\x83 astfel datorit\xc4\x83 aspectului asem\xc4\x83n\xc4\x83tor unei p\xc3\xa2nze de p\xc4\x83ianjen) este un sac care ader\xc4\x83 str\xc3\xa2ns de partea superioar\xc4\x83 a membranei pia mater. Spa\xc8\x9biul subarahnoidian separ\xc4\x83 membranele arahnoid\xc4\x83 \xc8\x99i pia mater \xc8\x99i este umplut cu lichidul cefalorahidian. Membrana cea mai extern\xc4\x83, dura mater, este o membran\xc4\x83 groas\xc4\x83, durabil\xc4\x83, fixat\xc4\x83 de arahnoid\xc4\x83 \xc8\x99i de craniu._NEWLINE_\xc3\x8en meningita bacterian\xc4\x83, bacteriile ajung la nivelul meningelui prin una din dou\xc4\x83 c\xc4\x83i principale: fie prin circula\xc8\x9bia sanguin\xc4\x83, fie prin contactul direct dintre meninge \xc8\x99i cavitatea nazal\xc4\x83 sau piele. \xc3\x8en majoritatea cazurilor, meningita este urmarea invaziei circula\xc8\x9biei sanguine de c\xc4\x83tre microorganisme care tr\xc4\x83iesc pe suprafe\xc8\x9bele mucoase cum este cavitatea nazal\xc4\x83. Deseori, aceasta este la r\xc3\xa2ndul ei precedat\xc4\x83 de infec\xc8\x9bii virale care distrug bariera reprezentat\xc4\x83 de suprafe\xc8\x9bele mucoase \xc3\xaen mod normal. Odat\xc4\x83 ce bacteriile au p\xc4\x83truns \xc3\xaen circula\xc8\x9bia sanguin\xc4\x83, acestea p\xc4\x83trund \xc3\xaen spa\xc8\x9biul subarahnoidian \xc3\xaen locuri \xc3\xaen care bariera hematoencefalic\xc4\x83 este vulnerabil\xc4\x83, cum este plexul coroidian. Meningita apare la 25% dintre nou-n\xc4\x83scu\xc8\x9bii cu infec\xc8\x9bii sanguine provocate de streptococii de grup B; acest fenomen este mai pu\xc8\x9bin frecvent la adul\xc8\x9bi. Contaminarea direct\xc4\x83 a lichidului cefalorahidian poate fi cauzat\xc4\x83 de dispozitive permanente implantate la nivelul encefalului, fracturi cerebrale, sau infec\xc8\x9bii ale nazofaringelui sau sinusurilor nazale, care  au format un tract cu spa\xc8\x9biul subarahnoidian (vezi mai sus); ocazional, pot fi identificate defecte congenitale ale dura mater._NEWLINE_Inflama\xc8\x9bia masiv\xc4\x83 care apare \xc3\xaen spa\xc8\x9biul subarahnoidian \xc3\xaen timpul meningitei nu este rezultatul direct al infec\xc8\x9biei bacteriene ci, mai cur\xc3\xa2nd, poate fi larg atribuit\xc4\x83 r\xc4\x83spunsului sistemului imunitar la p\xc4\x83trunderea bacteriilor \xc3\xaen sistemul nervos central. C\xc3\xa2nd componentele membranei celulare bacteriene sunt identificate de c\xc4\x83tre celulele imune ale creierului (astrocite \xc8\x99i microglii), acestea r\xc4\x83spund prin eliberarea unor cantit\xc4\x83\xc8\x9bi mari de citochine, mediatori asem\xc4\x83n\xc4\x83tori hormonilor, care recruteaz\xc4\x83 alte celule imune \xc8\x99i stimuleaz\xc4\x83 alte \xc8\x9besuturi care particip\xc4\x83 la r\xc4\x83spunsul imun. Bariera hematoencefalic\xc4\x83 devine mai permeabil\xc4\x83, duc\xc3\xa2nd la edem cerebral "vasogenic" (umflare a creierului din cauza scurgerii de lichid de la nivelul vaselor sanguine). \xc3\x8en LCR p\xc4\x83trunde un num\xc4\x83r mare de globule albe sanguine, provoc\xc3\xa2nd inflama\xc8\x9bia meningelor \xc8\x99i duc\xc3\xa2nd la "edem intersti\xc8\x9bial" (umflare din cauza prezen\xc8\x9bei lichidului intercelular). \xc3\x8en plus, apare o inflama\xc8\x9bie a pere\xc8\x9bilor vaselor sanguine (vasculit\xc4\x83 cerebral\xc4\x83), ceea ce duce la sc\xc4\x83derea fluxului sanguin \xc8\x99i apari\xc8\x9bia celui de-al treilea tip de edem, "edem citotoxic". Toate cele trei forme de edem cerebral duc la cre\xc8\x99terea tensiunii intracraniene; \xc3\xaempreun\xc4\x83 cu sc\xc4\x83derea tensiunii arteriale, deseori \xc3\xaent\xc3\xa2lnit\xc4\x83 \xc3\xaen  infec\xc8\x9bie acut\xc4\x83 (din punct de vedere medical), acest lucru \xc3\xaenseamn\xc4\x83 c\xc4\x83 s\xc3\xa2ngele prezint\xc4\x83 dificult\xc4\x83\xc8\x9bi mai mari de a p\xc4\x83trunde \xc3\xaen creier \xc8\x99i, \xc3\xaen consecin\xc8\x9b\xc4\x83, celulele cerebrale sunt lipsite de oxigen \xc8\x99i sufer\xc4\x83 procesul de apoptoz\xc4\x83 (moarte celular\xc4\x83 moarte celular\xc4\x83 programat\xc4\x83 automat\xc4\x83)._NEWLINE_Este recunoscut faptul c\xc4\x83 administrarea de antibiotice poate agrava ini\xc8\x9bial procesul descris mai sus, prin cre\xc8\x99terea volumului de produse ale membranelor celulare bacteriene eliberate prin distrugerea bacteriilor. Anumite tratamente, cum ar fi utilizarea de  corticosteroizi, au scopul de a atenua r\xc4\x83spunsul sistemului imunitar la acest fenomen.\n_START_SECTION_\nAnalize de s\xc3\xa2nge \xc8\x99i imagistic\xc4\x83\n_START_PARAGRAPH_\n\xc3\x8en cazurile suspectate de meningit\xc4\x83, se efectueaz\xc4\x83 analize de s\xc3\xa2nge pentru markerii inflamatori (de exemplu proteina C reactiv\xc4\x83, hemograma complet\xc4\x83), precum \xc8\x99i hemoculturi._NEWLINE_Cel mai important test prin care se identific\xc4\x83 sau se exclude meningita este analiza lichidului cefalorahidian prin punc\xc8\x9bie lombar\xc4\x83 (punc\xc8\x9bie spinal\xc4\x83). Totu\xc8\x99i, punc\xc8\x9bia lombar\xc4\x83 este contraindicat\xc4\x83 dac\xc4\x83 \xc3\xaen creier este prezent\xc4\x83 o mas\xc4\x83 (tumoare sau abces) sau dac\xc4\x83 presiunea intracranian\xc4\x83 este ridicat\xc4\x83, deoarece poate duce la hernie cerebral\xc4\x83. Dac\xc4\x83 pacientul prezint\xc4\x83 risc de prezen\xc8\x9b\xc4\x83 a unei mase sau de presiune intracranian\xc4\x83 ridicat\xc4\x83 (leziune cranian\xc4\x83 recent\xc4\x83, antecedente cunoscute ale sistemului imunitar, localizarea semnelor neurologice sau presiunea intracranian\xc4\x83 crescut\xc4\x83 confirmat\xc4\x83 la examinare), se recomand\xc4\x83 ca \xc3\xaenainte de punc\xc8\x9bia lombar\xc4\x83 s\xc4\x83 se efectueze un examen prin CT sau IRM. Aceast\xc4\x83 situa\xc8\x9bie se \xc3\xaent\xc3\xa2lne\xc8\x99te \xc3\xaen 45% din toate cazurile la adul\xc8\x9bi. Dac\xc4\x83 este nevoie de CT sau IRM \xc3\xaenainte de punc\xc8\x9bia lombar\xc4\x83, sau dac\xc4\x83 punc\xc8\x9bia lombar\xc4\x83 se dovede\xc8\x99te a fi dificil\xc4\x83, ghidurile profesionale recomand\xc4\x83 administrarea prealabil\xc4\x83 de antibiotice pentru a preveni \xc3\xaent\xc3\xa2rzierea tratamentului, mai ales dac\xc4\x83 acesta poate dura mai mult de 30\xc2\xa0 de minute. Frecvent, CT sau IRM se efectueaz\xc4\x83 mai t\xc3\xa2rziu, pentru a evalua complica\xc8\x9biile meningitei._NEWLINE_\xc3\x8en formele severe de meningit\xc4\x83, poate fi important\xc4\x83 monitorizarea electroli\xc8\x9bilor serici; de exemplu, hiponatremia apare frecvent \xc3\xaen meningita bacterian\xc4\x83, din cauza unei combina\xc8\x9bii de factori, printre care deshidratarea, secre\xc8\x9bia inadecvat\xc4\x83 a hormonului antidiuretic sau administrarea intravenoas\xc4\x83 de fluide excesiv de agresiv\xc4\x83.\n_START_SECTION_\nPunc\xc8\x9bia lombar\xc4\x83\n_START_PARAGRAPH_\nPunc\xc8\x9bia lombar\xc4\x83 se efectueaz\xc4\x83 astfel: pacientul adopt\xc4\x83 pozi\xc8\x9bia corect\xc4\x83, de obicei ghemuit pe o parte la orizontal\xc4\x83; se aplic\xc4\x83 un anestezic local \xc8\x99i se introduce un ac \xc3\xaen sacul dural (care \xc3\xaenconjoar\xc4\x83 m\xc4\x83duva spin\xc4\x83rii) pentru a colecta lichidul cefalorahidian (LCR). Dup\xc4\x83 realizarea acestei opera\xc8\x9biuni, se m\xc4\x83soar\xc4\x83 \xe2\x80\x9epresiunea de deschidere\xe2\x80\x9d a LCR, cu ajutorul unui manometru. Valorile normale ale presiunii sunt cuprinse \xc3\xaentre 6\xc2\xa0;i 18\xc2\xa0cm ap\xc4\x83 (cmH\xe2\x82\x82O); \xc3\xaen meningita bacterian\xc4\x83, presiunea este de obicei crescut\xc4\x83. \xc3\x8en meningita criptococic\xc4\x83, presiunea intracranian\xc4\x83 este semnificativ crescut\xc4\x83.  Aspectul ini\xc8\x9bial al lichidului poate indica natura infec\xc8\x9biei: LCR tulbure indic\xc4\x83 un con\xc8\x9binut crescut de proteine, celule sanguine albe \xc8\x99i ro\xc8\x99ii \xc8\x99i/sau bacterii, \xc8\x99i prin urmare poate sugera o meningit\xc4\x83 bacterian\xc4\x83._NEWLINE_Proba de LCR este examinat\xc4\x83 pentru a se decela prezen\xc8\x9ba \xc8\x99i tipurile de leucocite, hematii, con\xc8\x9binutul de proteine \xc8\x99i glicorahia. Colora\xc8\x9bia Gram a probei poate demonstra prezen\xc8\x9ba bacteriilor \xc3\xaen meningita bacterian\xc4\x83, \xc3\xaens\xc4\x83 absen\xc8\x9ba bacteriilor nu exclude meningita bacterian\xc4\x83, deoarece bacteriile sunt prezente \xc3\xaen doar 60% din cazuri; aceast\xc4\x83 cifr\xc4\x83 scade cu \xc3\xaenc\xc4\x83 20% dac\xc4\x83 s-au administrat antibiotice \xc3\xaenainte de efectuarea punc\xc8\x9biei. De asemenea, colora\xc8\x9bia Gram prezint\xc4\x83 mai pu\xc8\x9bin\xc4\x83 valoare diagnostic\xc4\x83 \xc3\xaen cazul anumitor infec\xc8\x9bii, cum ar fi listerioza. Cultura microbiologic\xc4\x83 a probei are sensibilitate mai mare (identific\xc4\x83 organismul 70\xe2\x80\x9385% din cazuri), \xc3\xaens\xc4\x83 p\xc3\xa2n\xc4\x83 la apari\xc8\x9bia rezultatelor este nevoie de un interval de timp de p\xc3\xa2n\xc4\x83 la 48\xc2\xa0de ore. Tipul de celule albe care predomin\xc4\x83 (vezi tabelul) indic\xc4\x83 dac\xc4\x83 meningita este bacterian\xc4\x83 (caz \xc3\xaen care predomin\xc4\x83 neutrofilele) sau viral\xc4\x83 (caz \xc3\xaen care de obicei predomin\xc4\x83 limfocitele), de\xc8\x99i \xc3\xaen stadiile incipiente ale bolii acest fapt nu constituie \xc3\xaentotdeauna un indiciu relevant. Mai pu\xc8\x9bin frecvent predomin\xc4\x83 eozinofilele, ceea ce sugereaz\xc4\x83 c\xc4\x83 boala este provocat\xc4\x83 de parazi\xc8\x9bi sau fungi, printre altele._NEWLINE_\xc3\x8en mod normal, concentra\xc8\x9bia de glucoz\xc4\x83 din LCR (glicorahia) dep\xc4\x83\xc8\x99e\xc8\x99te 40% din valoarea glicemiei. \xc3\x8en meningita bacterian\xc4\x83, valoarea este de obicei mai sc\xc4\x83zut\xc4\x83; prin urmare, valoarea glucozei din LCR se \xc3\xaemparte la glicemie (raportul dintre concentra\xc8\x9bia glucozei din LCR \xc8\x99i concentra\xc8\x9bia seric\xc4\x83 a glucozei). Un raport \xe2\x89\xa40,4 indic\xc4\x83 meningita bacterian\xc4\x83; la nou-n\xc4\x83scu\xc8\x9bi, valoarea normal\xc4\x83 a glucozei din LCR este mai ridicat\xc4\x83, prin urmare un raport mai mic de 0,6 (60%) este considerat anormal. Valorile crescute ale acidului lactic \xc3\xaen LCR indic\xc4\x83 o probabilitate crescut\xc4\x83 de prezen\xc8\x9b\xc4\x83 a meningitei bacteriene, la fel \xc8\x99i valorile ridicate ale leucogramei. Dac\xc4\x83 valoarea acidului lactic este sub 35\xc2\xa0mg/dl iar persoanei nu i s-au administrat antibiotice \xc3\xaen prealabil, acest fapt poate exclude meningita bacterian\xc4\x83._NEWLINE_Diverse alte teste specializate pot fi utilizate pentru a distinge \xc3\xaentre diverse tipuri de meningit\xc4\x83. Un test de aglutinare cu latex poate fi pozitiv \xc3\xaen meningita provocat\xc4\x83 de Streptococcus pneumoniae, Neisseria meningitidis,Haemophilus influenzae, Escherichia coli \xc8\x99i streptococii de grup\xc4\x83 B; utilizarea de rutin\xc4\x83 acestui test nu este \xc3\xaencurajat\xc4\x83, deoarece impune modificarea tratamentului numai \xc3\xaen cazuri rare, \xc3\xaens\xc4\x83 poate fi utilizat dac\xc4\x83 alte teste nu au valoare diagnostic\xc4\x83. Similar, testul cu lizat de Limulus poate fi pozitiv \xc3\xaen meningita provocat\xc4\x83 de bacterii Gram-negative, \xc3\xaens\xc4\x83 are utilitate sc\xc4\x83zut\xc4\x83, cu excep\xc8\x9bia cazului \xc3\xaen care prin alte teste nu s-a putut stabili un diagnostic. Reac\xc8\x9bia de polimerizare \xc3\xaen lan\xc8\x9b (PCR) este o tehnic\xc4\x83 prin care se amplific\xc4\x83 urmele de ADN bacterian, pentru a detecta prezen\xc8\x9ba ADN-ului bacterian sau viral \xc3\xaen lichidul cefalorahidian; este un test de \xc3\xaenalt\xc4\x83 sensibilitate \xc8\x99i specificitate, fiind suficiente cantit\xc4\x83\xc8\x9bi infime din ADN-ul agentului patogen. Poate identifica bacteriile \xc3\xaen meningita bacterian\xc4\x83 \xc8\x99i poate contribui la distingerea diverselor cauze ale meningitei virale (enterovirus, virusul herpes simplex 2 \xc8\x99i virusul urlian la cei care nu au fost vaccina\xc8\x9bi \xc3\xaempotriva acestuia). Serologia (identificarea anticorpilor specifici \xc3\xaempotriva anumitor virusuri) poate fi util\xc4\x83 \xc3\xaen meningita viral\xc4\x83. Dac\xc4\x83 se suspecteaz\xc4\x83 meningita tuberculoas\xc4\x83, proba este prelucrat\xc4\x83 prin colora\xc8\x9bie Ziehl-Neelsen, care are sensibilitate sc\xc4\x83zut\xc4\x83, \xc8\x99i cultur\xc4\x83, care are o durat\xc4\x83 de prelucrare \xc3\xaendelungat\xc4\x83; se folose\xc8\x99te din ce \xc3\xaen ce mai mult PCR. Diagnosticul de boal\xc4\x83 meningococic\xc4\x83 se poate stabili cu costuri sc\xc4\x83zute, prin folosirea unei colora\xc8\x9bii de cerneal\xc4\x83 de India asupra probei de LCR; totu\xc8\x99i, decelarea antigenului criptococic \xc3\xaen s\xc3\xa2nge sau LCR este un test mai sensibil, \xc3\xaen special la persoanele cu SIDA._NEWLINE_O dificultate \xc3\xaen diagnoz\xc4\x83 \xc8\x99i tratament o constituie \xe2\x80\x9emeningita tratat\xc4\x83 par\xc8\x9bial\xe2\x80\x9d, \xc3\xaen care simptomele de meningit\xc4\x83 persist\xc4\x83 dup\xc4\x83 administrarea de antibiotice (de exemplu, pentru suspiciunea de sinuzit\xc4\x83). \xc3\x8en astfel de cazuri, rezultatele analizei LCR se pot asem\xc4\x83na cu cele pentru meningita viral\xc4\x83, \xc3\xaens\xc4\x83 este posibil s\xc4\x83 fie necesar\xc4\x83 continuarea tratamentului cu antibiotice p\xc3\xa2n\xc4\x83 c\xc3\xa2nd exist\xc4\x83 dovezi pozitive concludente cu privire la cauza viral\xc4\x83 a bolii (de exemplu, test PCR pozitiv pentru enterovirus).\n_START_SECTION_\nExamenul anatomopatologic\n_START_PARAGRAPH_\nMeningita poate fi diagnosticat\xc4\x83 \xc3\xaen urma decesului. La examenul anatomopatologic se constat\xc4\x83 de obicei inflama\xc8\x9bia generalizat\xc4\x83 a meningelor pia mater \xc8\x99i arahnoid\xc4\x83. Granulocitele neutrofile tind s\xc4\x83 migreze \xc3\xaen lichidul cefalorahidian \xc8\x99i la baza creierului; este posibil s\xc4\x83 fie \xc3\xaenconjurate de puroi, \xc3\xaempreun\xc4\x83 cu nervii cranieni \xc8\x99i m\xc4\x83duva spin\xc4\x83rii, precum \xc8\x99i vasele de s\xc3\xa2nge din meninge.\n_START_SECTION_\nPreven\xc8\x9bie\n_START_PARAGRAPH_\nPentru anumite cauze ale meningitei, se poate asigura protec\xc8\x9bie pe termen lung prin vaccinare sau pe termen scurt prin tratament cu antibiotice. De asemenea, este posibil s\xc4\x83 fie eficace unele m\xc4\x83suri de comportament.\n_START_SECTION_\nTipuri de comportament\n_START_PARAGRAPH_\nMeningita bacterian\xc4\x83 \xc8\x99i cea viral\xc4\x83 sunt contagioase, dar niciuna dintre acestea nu este la fel de contagioas\xc4\x83 precum r\xc4\x83ceala sau gripa. Ambele forme de meningit\xc4\x83 pot fi transmise direct prin s\xc4\x83rut, str\xc4\x83nut sau tuse, prin pic\xc4\x83turi de secre\xc8\x9bii respiratorii, dar nu se transmit prin simpla respirare a aerului dintr-un spa\xc8\x9biu \xc3\xaen care s-a aflat o persoan\xc4\x83 bolnav\xc4\x83 de meningit\xc4\x83. De regul\xc4\x83, meningita viral\xc4\x83 este cauzat\xc4\x83 de enterovirusuri \xc8\x99i, cel mai frecvent, se r\xc4\x83sp\xc3\xa2nde\xc8\x99te prin intermediul materiilor fecale. Riscul de infectare poate fi redus prin modificarea tipului de comportament care a condus la transmiterea bolii.\n_START_SECTION_\nVaccinare\n_START_PARAGRAPH_\n\xc3\x8encep\xc3\xa2nd cu anii 1980, multe \xc8\x9b\xc4\x83ri au inclus imunizarea \xc3\xaempotriva Haemophilus influenzae tip B \xc3\xaen schema obligatorie de vaccinare pentru copii. Practic, astfel, acest agent patogen a \xc3\xaencetat s\xc4\x83 mai reprezinte o cauz\xc4\x83 a apari\xc8\x9biei meningitei la copiii din \xc8\x9b\xc4\x83rile respective. Pe de alt\xc4\x83 parte, \xc3\xaen \xc8\x9b\xc4\x83rile \xc3\xaen care se \xc3\xaenregistreaz\xc4\x83 o inciden\xc8\x9b\xc4\x83 crescut\xc4\x83 a bolii, vaccinul este \xc3\xaenc\xc4\x83 prea scump. \xc3\x8en acela\xc8\x99i timp, imunizarea \xc3\xaempotriva oreionului a dus la sc\xc4\x83derea semnificativ\xc4\x83 a num\xc4\x83rului de cazuri de meningit\xc4\x83 urlian\xc4\x83 care, \xc3\xaenainte de vaccinare, ap\xc4\x83rea la 15\xc2\xa0% din totalul cazurilor de oreion._NEWLINE_Exist\xc4\x83 vaccinuri meningococice de grup A, C, W135 \xc8\x99i Y. \xc3\x8en \xc8\x9b\xc4\x83rile \xc3\xaen care s-a introdus vaccinul meningococic de grup C, num\xc4\x83rul cazurilor de meningit\xc4\x83 provocate de acest agent patogen a sc\xc4\x83zut substan\xc8\x9bial. \xc3\x8en prezent, exist\xc4\x83 un vaccin tetravalent care combin\xc4\x83 toate cele patru vaccinuri. Imunizarea cu vaccinul ACW135Y \xc3\xaempotriva celor patru tulpini reprezint\xc4\x83 \xc3\xaen prezent o condi\xc8\x9bie obligatorie pentru acordarea vizei pentru pelerinajul de la Mecca (Hajj). Conceperea unui vaccin meningococic de grup B s-a dovedit a fi mult mai dificil\xc4\x83 deoarece, \xc3\xaen acest caz, proteinele de la suprafa\xc8\x9b\xc4\x83 (utilizate de regul\xc4\x83 pentru crearea unui vaccin) au generat un slab r\xc4\x83spuns al sistemului imunitar sau au avut reac\xc8\x9bii \xc3\xaencruci\xc8\x99ate cu proteinele umane. Exist\xc4\x83 totu\xc8\x99i anumite \xc8\x9b\xc4\x83ri (Noua Zeeland\xc4\x83, Cuba, Norvegia \xc8\x99i Chile) care au creat vaccinuri \xc3\xaempotriva tulpinilor locale meningococice de grup B; unele dintre aceste vaccinuri au avut rezultate bune \xc8\x99i sunt incluse \xc3\xaen prezent \xc3\xaen schemele de imunizare locale. \xc3\x8en Africa, p\xc3\xa2n\xc4\x83 de cur\xc3\xa2nd, prevenirea \xc8\x99i controlul epidemiei de meningit\xc4\x83 se bazau pe detectarea timpurie a bolii \xc8\x99i campanii de vaccinare \xc3\xaen mas\xc4\x83 cu vaccinuri polizaharidice bivalente A/C sau trivalente A/C/W135 a popula\xc8\x9biei supuse riscului, de\xc8\x99i vaccinul MenAfriVac (vaccin meningococic de grup A) s-a dovedit eficient la persoanele tinere, fiind considerat un reper pentru parteneriatele pentru dezvoltarea de produse \xc3\xaen zonele care dispun de resurse limitate._NEWLINE_Vaccinarea de rutin\xc4\x83 \xc3\xaempotriva Streptococcus pneumoniae cu vaccinul pneumococic conjugat (VPC), care asigur\xc4\x83 protec\xc8\x9bie \xc3\xaempotriva celor \xc8\x99apte serotipuri comune ale acestui agent patogen, reduce semnificativ inciden\xc8\x9ba meningitei pneumococice. Vaccinul polizaharidic pneumococic cu 23 de valen\xc8\x9be este administrat doar anumitor grupuri de persoane (pacien\xc8\x9bi cu splenectomie, \xc3\xaendep\xc4\x83rtarea chirurgical\xc4\x83 a splinei); acest vaccin nu genereaz\xc4\x83 un r\xc4\x83spuns imunitar semnificativ la to\xc8\x9bi pacien\xc8\x9bii, cum ar fi, de exemplu, copiii cu v\xc3\xa2rste mici. Introducerea Bacillus Calmette-Gu\xc3\xa9rin \xc3\xaen schema de vaccinare a copiilor a redus semnificativ rata de meningit\xc4\x83 tuberculoas\xc4\x83, dar diminuarea eficien\xc8\x9bei acestui vaccin \xc3\xaen timpul perioadei adulte a impulsionat c\xc4\x83utarea unui vaccin mai eficient.\n_START_SECTION_\nAntibiotice\n_START_PARAGRAPH_\nProfilaxia pe termen scurt cu antibiotice reprezint\xc4\x83 o alt\xc4\x83 metod\xc4\x83 de preven\xc8\x9bie, \xc3\xaen special \xc3\xaen cazul meningitei meningococice. Tratamentul profilactic cu antibiotice (rifampicin\xc4\x83, ciprofloxacin\xc4\x83 sau ceftriaxon\xc4\x83) poate reduce riscul de a contracta boala \xc3\xaen cazul contactului direct cu persoana bolnav\xc4\x83, dar nu asigur\xc4\x83 protec\xc8\x9bie \xc3\xaempotriva infect\xc4\x83rilor ulterioare. S-a constatat c\xc4\x83 rezisten\xc8\x9ba la rifampicin\xc4\x83 cre\xc8\x99te dup\xc4\x83 utilizare, astfel \xc3\xaenc\xc3\xa2t s-a recomandat utilizarea altor medicamente. De\xc8\x99i antibioticele sunt folosite frecvent \xc3\xaen preven\xc8\x9bia meningitei la persoanele cu fractur\xc4\x83 de baz\xc4\x83 de craniu, nu exist\xc4\x83 suficiente dovezi care s\xc4\x83 stabileasc\xc4\x83 dac\xc4\x83 aceast\xc4\x83 abordare este benefic\xc4\x83 sau nociv\xc4\x83. Acest lucru este valabil at\xc3\xa2t \xc3\xaen cazul pacien\xc8\x9bilor care prezint\xc4\x83 scurgeri de lichid cefalorahidian, c\xc3\xa2t \xc8\x99i \xc3\xaen cazul pacien\xc8\x9bilor care nu prezint\xc4\x83 astfel de scurgeri.\n_START_SECTION_\nAbordare terapeutic\xc4\x83\n_START_PARAGRAPH_\nMeningita comport\xc4\x83 un risc vital \xc8\x99i, netratat\xc4\x83, se asociaz\xc4\x83 cu o rat\xc4\x83 ridicat\xc4\x83 a mortalit\xc4\x83\xc8\x9bii; \xc3\xaent\xc3\xa2rzierea instituirii tratamentului se asociaz\xc4\x83 cu o evolu\xc8\x9bie nefavorabil\xc4\x83 a bolii. Astfel, p\xc3\xa2n\xc4\x83 la ob\xc8\x9binerea rezultatelor testelor de confirmare, trebuie s\xc4\x83 se ini\xc8\x9bieze tratamentul cu antibiotice cu spectru larg. \xc3\x8en cazul suspiciunii de meningit\xc4\x83 meningococic\xc4\x83, se recomand\xc4\x83 administrarea de benzilpenicilin\xc4\x83 \xc3\xaenainte de transferul pacientului la spital. Este necesar\xc4\x83 administrarea intravenoas\xc4\x83 de fluide \xc3\xaen caz de hipotensiune (valoare sc\xc4\x83zut\xc4\x83 a tensiunii) sau \xc8\x99oc. Deoarece meningita poate cauza c\xc3\xa2teva complica\xc8\x9bii precoce severe, se recomand\xc4\x83 efectuarea unui control medical periodic care s\xc4\x83 permit\xc4\x83 identificarea din timp a unor astfel de situa\xc8\x9bii \xc8\x99i internarea persoanei \xc3\xaentr-o unitate de terapie intensiv\xc4\x83, dac\xc4\x83 este necesar._NEWLINE_La pacien\xc8\x9bii care prezint\xc4\x83 un nivel foarte sc\xc4\x83zut al st\xc4\x83rii de con\xc8\x99tien\xc8\x9b\xc4\x83 sau insuficien\xc8\x9b\xc4\x83 respiratorie, poate fi necesar\xc4\x83 instituirea ventila\xc8\x9biei mecanice. Dac\xc4\x83 exist\xc4\x83 semne ale unei presiuni intracraniene crescute, pot fi luate m\xc4\x83suri pentru monitorizarea acesteia; \xc3\xaen acest fel se va putea optimiza presiunea de perfuzie cerebral\xc4\x83 \xc8\x99i vor putea fi ini\xc8\x9biate diferite tratamente pentru sc\xc4\x83derea presiunii intracraniene cu ajutorul medica\xc8\x9biei (de exemplu, manitol). Convulsiile se trateaz\xc4\x83 cu anticonvulsive. Hidrocefalia (blocarea circula\xc8\x9biei LCR) poate impune inserarea temporar\xc4\x83 sau pe termen lung a unui dispozitiv de drenaj, cum ar fi un \xc8\x99unt cerebral.\n_START_SECTION_\nAntibiotice\n_START_PARAGRAPH_\nTratamentul empiric (tratament \xc3\xaen lipsa unui diagnostic precis) trebuie instituit imediat, chiar \xc3\xaenainte de cunoa\xc8\x99terea rezultatelor punc\xc8\x9biei lombare \xc8\x99i a examin\xc4\x83rii lichidului cefalorahidian. Selectarea tratamentului ini\xc8\x9bial depinde \xc3\xaen mare m\xc4\x83sur\xc4\x83 de tipul bacteriei care a provocat meningita \xc3\xaentr-o anumit\xc4\x83 zon\xc4\x83 \xc8\x99i \xc3\xaentr-un anumit grup de popula\xc8\x9bie. De exemplu, \xc3\xaen Regatul Unit, tratamentul empiric include cefalosporine din genera\xc8\x9bia a III-a, cum ar fi cefotaxima sau ceftriaxona. \xc3\x8en SUA, unde rezisten\xc8\x9ba streptococilor la cefalosporine este crescut\xc4\x83, se recomand\xc4\x83 ca \xc3\xaen tratamentul ini\xc8\x9bial s\xc4\x83 se includ\xc4\x83 vancomicin\xc4\x83. Cloramfenicolul, administrat fie independent, fie \xc3\xaen combina\xc8\x9bie cu ampicilina, pare s\xc4\x83 ofere rezultate la fel de bune._NEWLINE_Tratamentul empiric poate fi ales \xc8\x9bin\xc3\xa2nd cont de v\xc3\xa2rsta pacientului, de un posibil traumatism cranian, anterior infec\xc8\x9biei, de o posibil\xc4\x83 interven\xc8\x9bie neurochirurgical\xc4\x83 \xc8\x99i de o posibil\xc4\x83 prezen\xc8\x9b\xc4\x83 a unui \xc8\x99unt cerebral. La copiii de v\xc3\xa2rst\xc4\x83 mic\xc4\x83 \xc8\x99i la persoanele de peste 50\xc2\xa0 de ani, precum \xc8\x99i la pacien\xc8\x9bii imunodeprima\xc8\x9bi, se recomand\xc4\x83 includerea \xc3\xaen tratament a ampicilinei, pentru a-i proteja \xc3\xaempotriva infec\xc8\x9biei cu Listeria monocytogenes. Dup\xc4\x83 ce se ob\xc8\x9bin rezultatele colora\xc8\x9biei Gram \xc8\x99i dup\xc4\x83 ce sunt identificate tipurile de bacterii care au cauzat infec\xc8\x9bia, antibioticele pot fi schimbate pentru a combate mai eficient agen\xc8\x9bii patogeni identifica\xc8\x9bi. De regul\xc4\x83, ob\xc8\x9binerea rezultatelor culturii LCR dureaz\xc4\x83 mai mult (24\xe2\x80\x9348 ore). Dup\xc4\x83 ob\xc8\x9binerea acestor rezultate, tratamentul empiric poate fi schimbat cu un tratament specific cu antibiotic, \xc3\xaen func\xc8\x9bie de microorganismul care a cauzat infec\xc8\x9bia \xc8\x99i de sensibilitatea acestuia la antibiotice. Pentru ca un antibiotic s\xc4\x83 fie eficient \xc3\xaempotriva meningitei, acesta trebuie s\xc4\x83 fie activ \xc3\xaempotriva bacteriei patogene dar, \xc3\xaen acela\xc8\x99i timp, s\xc4\x83 \xc8\x99i ajung\xc4\x83 la meninge \xc3\xaentr-o cantitate suficient\xc4\x83; exist\xc4\x83 antibiotice cu putere sc\xc4\x83zut\xc4\x83 de penetra\xc8\x9bie tisular\xc4\x83, astfel c\xc4\x83 acestea nu sunt foarte eficiente \xc3\xaen cazul meningitei. Majoritatea antibioticelor utilizate \xc3\xaen tratamentul meningitei nu au fost testate direct pe pacien\xc8\x9bi cu meningit\xc4\x83, \xc3\xaen cadrul unor studii clinice. Date pertinente au fost ob\xc8\x9binute \xc3\xaen cea mai mare parte \xc3\xaen urma studiilor de laborator efectuate pe iepuri. Meningita tuberculoas\xc4\x83 necesit\xc4\x83 un tratament de lung\xc4\x83 durat\xc4\x83 cu antibiotice. \xc3\x8en timp ce tratamentul tuberculozei pulmonare dureaz\xc4\x83, de regul\xc4\x83, \xc8\x99ase luni, tratamentul meningitei tuberculoase dureaz\xc4\x83 cel pu\xc8\x9bin un an.\n_START_SECTION_\nSteroizi\n_START_PARAGRAPH_\nTratamentul adjuvant cu corticosteroizi (de obicei dexametazon\xc4\x83) ofer\xc4\x83 anumite beneficii, printre care reducerea pierderii auzului \xc8\x99i o evolu\xc8\x9bie neurologic\xc4\x83 mai favorabil\xc4\x83 pe termen scurt la adolescen\xc8\x9bii \xc8\x99i adul\xc8\x9bii din \xc8\x9b\xc4\x83rile cu venit ridicat \xc8\x99i cu o rat\xc4\x83 sc\xc4\x83zut\xc4\x83 de infectare cu HIV. Exist\xc4\x83 studii care indic\xc4\x83 o rat\xc4\x83 sc\xc4\x83zut\xc4\x83 a mortalit\xc4\x83\xc8\x9bii, dar exist\xc4\x83 \xc8\x99i studii care nu indic\xc4\x83 acest lucru. Tratamentul cu corticosteroizi pare s\xc4\x83 fie benefic la pacien\xc8\x9bii cu meningit\xc4\x83 tuberculoas\xc4\x83 sau cel pu\xc8\x9bin la cei care nu sunt infecta\xc8\x9bi cu HIV._NEWLINE_Din acest motiv, ghidurile pentru tratamentul meningitei recomand\xc4\x83 administrarea dexametazonei sau a unui corticosteroid similar chiar \xc3\xaenainte de prima doz\xc4\x83 de antibiotic \xc8\x99i continuarea administr\xc4\x83rii timp de patru\xc2\xa0 zile. \xc3\x8entruc\xc3\xa2t beneficiile tratamentului se limiteaz\xc4\x83 la pacien\xc8\x9bii cu meningit\xc4\x83 pneumococic\xc4\x83, anumite ghiduri recomand\xc4\x83 ca administrarea dexametazonei s\xc4\x83 fie \xc3\xaentrerupt\xc4\x83 atunci c\xc3\xa2nd se identific\xc4\x83 o alt\xc4\x83 cauz\xc4\x83 a bolii. Metoda vizeaz\xc4\x83 atenuarea reac\xc8\x9biei inflamatorii._NEWLINE_Corticosteroizii adjuvan\xc8\x9bi au un rol diferit la copii fa\xc8\x9b\xc4\x83 de adul\xc8\x9bi. Cu toate c\xc4\x83 beneficiul corticosteroizilor a fosr demonstrat at\xc3\xa2t la adul\xc8\x9bi c\xc3\xa2t \xc8\x99i la copii \xc3\xaen \xc8\x9b\xc4\x83rile cu venit crescut, utilizarea acestora \xc3\xaen \xc8\x9b\xc4\x83rile cu venit sc\xc4\x83zut nu este sprijinit\xc4\x83 de dovezi; nu este clar motivul acestei diferen\xc8\x9be. Chiar \xc8\x99i \xc3\xaen \xc8\x9b\xc4\x83rile cu venit \xc3\xaenalt, beneficiul corticosteroizilor este observat numai c\xc3\xa2nd ace\xc8\x99tia sunt administra\xc8\x9bi \xc3\xaenaintea primei dozei de antibiotice \xc8\x99i este maxim \xc3\xaen cazurile de meningit\xc4\x83 cu H. influenzae, a c\xc4\x83ror inciden\xc8\x9b\xc4\x83 a sc\xc4\x83zut \xc3\xaen mod dramatic odat\xc4\x83 cu introducerea vaccinului Hib. Prin urmare, corticosteroizii sunt recomanda\xc8\x9bi pentru tratamentul meningitei pediatrice dac\xc4\x83 aceasta este cauzat\xc4\x83 de H. influenzae, \xc8\x99i numai dac\xc4\x83 sunt administra\xc8\x9bi \xc3\xaenaintea primei doze de antibiotice; alte utiliz\xc4\x83ri sunt controversate.\n_START_SECTION_\nMeningita viral\xc4\x83\n_START_PARAGRAPH_\nMeningita viral\xc4\x83 necesit\xc4\x83 \xc3\xaen mod obi\xc8\x99nuit numai terapie de sus\xc8\x9binere; majoritatea virusurilor care provoac\xc4\x83 meningit\xc4\x83 nu r\xc4\x83spund la tratamentul specific. Meningita viral\xc4\x83 tinde s\xc4\x83 aib\xc4\x83 o evolu\xc8\x9bie mai benign\xc4\x83 comparativ cu meningita bacterian\xc4\x83. Virusul herpes simplex  \xc8\x99i virusul varicella zoster pot r\xc4\x83spunde la tratamentul cu medicamente antivirale cum este aciclovir, dar nu exist\xc4\x83 studii clinice specifice cu privire la eficacitatea acestui tratament. Cazurile u\xc8\x99oare de meningit\xc4\x83 viral\xc4\x83 pot fi tratate la domiciliu prin m\xc4\x83suri conservative, cum ar fi consumul de lichide, odihna la pat \xc8\x99i tratamentul analgezic.\n_START_SECTION_\nMeningita fungic\xc4\x83\n_START_PARAGRAPH_\nMeningita fungic\xc4\x83, cum este meningita criptococic\xc4\x83, se trateaz\xc4\x83 prin administrarea pe termen lung a unor doze mari de antifungice, cum sunt amfotericina B \xc8\x99i flucitozina. Cre\xc8\x99terea tensiunii intracraniene este frecvent\xc4\x83 \xc3\xaen meningita fungic\xc4\x83 \xc8\x99i se recomand\xc4\x83 efectuarea frecvent\xc4\x83 a punc\xc8\x9biilor lombare (zilnic, dac\xc4\x83 este posibil) pentru reducerea tensiunii, sau, \xc3\xaen alternativ\xc4\x83, a drenajului lombar.\n_START_SECTION_\nEpidemiologie\n_START_PARAGRAPH_\nCu toate c\xc4\x83 meningita este o boal\xc4\x83 cu declarare obligatorie \xc3\xaen multe \xc8\x9b\xc4\x83ri, rata exact\xc4\x83 de inciden\xc8\x9b\xc4\x83 nu este cunoscut\xc4\x83. Meningita bacterian\xc4\x83 apare, anual, la aproximativ 3 persoane din 100000 \xc3\xaen \xc8\x9b\xc4\x83rile vestice. Studiile popula\xc8\x9bionale pe scal\xc4\x83 larg\xc4\x83 au ar\xc4\x83tat c\xc4\x83 meningita bacterian\xc4\x83 este mai frecvent\xc4\x83, cu 10,9 cazuri din 100000, \xc8\x99i apare mai des vara. \xc3\x8en Brazilia, rata meningitei bacteriene este mai mare, cu 45,8 cazuri din 100000, anual. Africa sub-saharian\xc4\x83 a fost afectat\xc4\x83 de epidemii importante de meningit\xc4\x83 meningococic\xc4\x83 timp de peste un secol, duc\xc3\xa2nd la etichetarea acesteia ca \xe2\x80\x9ezona cu meningit\xc4\x83\xe2\x80\x9d. Epidemia apare de obicei \xc3\xaen sezonul uscat (decembrie-iunie) iar valul de epidemii poate dura \xc3\xaentre doi \xc8\x99i trei ani, disp\xc4\x83r\xc3\xa2nd \xc3\xaen timpul sezonului ploios. \xc3\x8en aceast\xc4\x83 zon\xc4\x83 se \xc3\xaent\xc3\xa2lnesc rate de atac de 100\xe2\x80\x93800 cazuri la 100000 locuitori, asisten\xc8\x9ba medical\xc4\x83 fiind deficitar\xc4\x83. Aceste cazuri sunt provocate \xc3\xaen mod predominant de meningococi. Cea mai mare epidemie \xc3\xaenregistrat\xc4\x83 vreodat\xc4\x83 a cuprins \xc3\xaentreaga regiune, provoc\xc3\xa2nd peste 250000 cazuri de \xc3\xaemboln\xc4\x83viri \xc8\x99i 25000 de decese._NEWLINE_Boala meningococic\xc4\x83 apare \xc3\xaen epidemii, \xc3\xaen zone \xc3\xaen care tr\xc4\x83iesc \xc3\xaempreun\xc4\x83 multe persoane pentru prima dat\xc4\x83, de exemplu cazarme militare \xc3\xaen timpul mobiliz\xc4\x83rilor, campusuri universitare \xc8\x99i pelerinaje  anuale Hajj. De\xc8\x99i caracteristicile ciclurilor epidemice \xc3\xaen Africa nu sunt bine \xc3\xaen\xc8\x9belese, mai mul\xc8\x9bi factori au fost asocia\xc8\x9bi cu apari\xc8\x9bia epidemiilor \xc3\xaen zonele cu meningit\xc4\x83. Ace\xc8\x99tia includ: afec\xc8\x9biuni medicale (sensibilitatea imunologic\xc4\x83 a popula\xc8\x9biei), condi\xc8\x9bii demografice (c\xc4\x83l\xc4\x83torii \xc8\x99i deplas\xc4\x83ri masive ale popula\xc8\x9biei), condi\xc8\x9bii socio-economice (supraaglomer\xc4\x83ri \xc8\x99i condi\xc8\x9bii de trai precare), condi\xc8\x9bii climatice (secet\xc4\x83 \xc8\x99i furtuni de praf) \xc8\x99i prezen\xc8\x9ba infec\xc8\x9biilor concomitente (infec\xc8\x9bii respiratorii acute)._NEWLINE_Exist\xc4\x83 diferen\xc8\x9be semnificative \xc3\xaen distribu\xc8\x9bia local\xc4\x83 a cauzelor de meningit\xc4\x83 bacterian\xc4\x83. De exemplu, \xc3\xaen timp ce N. meningitides de grup B \xc8\x99i C provoac\xc4\x83 majoritatea episoadelor de boal\xc4\x83 \xc3\xaen Europa, grupul A este eviden\xc8\x9biat \xc3\xaen Asia \xc8\x99i continu\xc4\x83 s\xc4\x83 predomine \xc3\xaen Africa, unde provoac\xc4\x83 cea mai mare parte a epidemiilor majore \xc3\xaen zonele cu meningit\xc4\x83, fiind responsabil de aproximativ 80% - 85% din cazurile documentate de meningit\xc4\x83 meningococic\xc4\x83.\n_START_SECTION_\nIstoric\n_START_PARAGRAPH_\nUnii sugereaz\xc4\x83 c\xc4\x83 este posibil ca Hipocrate s\xc4\x83-\xc8\x99i fi dat seama de existen\xc8\x9ba meningitei, \xc8\x99i se pare c\xc4\x83 meningismul era cunoscut de c\xc4\x83tre medicii din perioada prerenascentist\xc4\x83, precum Avicenna. Descrierea meningitei tuberculoase, denumit\xc4\x83 pe atunci "hidropizie la nivelul creierului", este deseori atribuit\xc4\x83 medicului Sir Robert Whytt din Edinburgh, \xc3\xaentr-un raport postum ap\xc4\x83rut \xc3\xaen 1768, cu toate c\xc4\x83 leg\xc4\x83tura cu tuberculoza \xc8\x99i agentul patogen al acesteia nu a fost efectuat\xc4\x83 p\xc3\xa2n\xc4\x83 \xc3\xaen secolul urm\xc4\x83tor._NEWLINE_Se pare c\xc4\x83 meningita epidemic\xc4\x83 este un fenomen relativ recent. Prima epidemie major\xc4\x83 \xc3\xaenregistrat\xc4\x83 a ap\xc4\x83rut la Geneva \xc3\xaen 1805. La scurt timp dup\xc4\x83 aceasta au fost descrise alte c\xc3\xa2teva epidemii \xc3\xaen Europa \xc8\x99i Statele Unite, iar primul raport privind o epidemie \xc3\xaen Africa a ap\xc4\x83rut \xc3\xaen 1840. Epidemiile africane au deveni mult mai frecvente \xc3\xaen secolul 20\xc2\xa0\xc3\xaencep\xc3\xa2nd cu o epidemie major\xc4\x83 care a cuprins Nigeria \xc8\x99i Ghana\xc3\xaen 1905\xe2\x80\x931908._NEWLINE_Primul raport de meningit\xc4\x83 av\xc3\xa2nd ca punct de plecare o infec\xc8\x9bie bacterian\xc4\x83 a fost efectuat de c\xc4\x83tre bacteriologul austriac Anton Weichselbaum, care a descris \xc3\xaen 1887 meningococul. Mortalitatea din cauza meningitei era foarte  mare (peste 90%) \xc3\xaen primele raport\xc4\x83ri. \xc3\x8en 1906 a fost produs antiserul la cai; acesta a fost dezvoltat ulterior de c\xc4\x83tre omul de \xc8\x99tiin\xc8\x9b\xc4\x83 american Simon Flexner \xc8\x99i a marcat o sc\xc4\x83dere a mortalit\xc4\x83\xc8\x9bii din cauza bolii meningococice. \xc3\x8en 1944 s-a raportat pentru prima dat\xc4\x83 despre eficacitatea penicilinei \xc3\xaen meningit\xc4\x83. Introducerea, la sf\xc3\xa2r\xc8\x99itul secolului al XX-lea, a vaccinurilor anti-Haemophilus a dus la o sc\xc4\x83dere marcat\xc4\x83 a cazurilor de meningit\xc4\x83 asociate cu acest patogen, iar \xc3\xaen 2002 au ap\xc4\x83rut dovezi potrivit c\xc4\x83rora tratamentul cu steroizi ar putea ameliora prognosticul meningitei bacteriene.'